Bácsbokod Nagyközség Önkormányzat Képviselő-testületének

11/2014. (V.28.) önkormányzati rendelete

a közterületek használatáról és tisztántartásáról

Bácsbokod Nagyközség Önkormányzatának Képviselő-testülete a hulladékról szóló 2012. évi CLXXXV. törvény 88.§ (4) bekezdés c) pontjában kapott felhatalmazás alapján, az Alaptörvény 32. cikk (1) a) pontjában meghatározott feladatkörében eljárva a következőket rendeli el:

**Általános rendelkezések**

**1.§**

A rendelet célja azon helyi szabályok megállapítása, amelyek a helyi adottságokra, a lakossági igényekre és a községrendezési szempontokra figyelemmel határozzák meg a köztisztasággal összefüggő tevékenységet, közterület rendeltetéstől eltérő használatának (a továbbiakban: közterület-használat) szabályait.

**2. §**

(1) A rendelet területi hatálya kiterjed Bácsbokod Nagyközség közigazgatási területén - közút kivételével - az ingatlan-nyilvántartásban közterületként nyilvántartott belterületi földrészletre (közút, járda, tér, közpark) továbbá az építmények közhasználatra átadott részére.

(2) A rendelet személyi hatálya kiterjed minden természetes és jogi személyre, jogi személyiséggel nem rendelkező szervezetre, akik, illetve amelyek állandó vagy ideiglenes jelleggel a község területén tartózkodnak és tevékenykednek.

**3.§**

A közterületeket, azok építményeit, berendezéseit és felszereléseit rendeltetésüknek megfelelően - állaguk sérelme nélkül és az általános magatartási szabályok betartásával ­mindenki ingyenesen használhatja.

**Közterületek tisztántartása**

**4. §**

(1) A közterület – ideértve a rajtuk lévő nyílt árkokat, a járdaszakasz melletti nyílt árkot is, és ennek műtárgyait - szervezett, rendszeres tisztán tartásáról és az ott keletkezett települési szilád hulladékkal összefüggő tevékenység ellátásáról a (2) bekezdésben említett esetek kivételével - a települési, önkormányzat képviselő-testülete gondoskodik.

(2) Az ingatlan tulajdonosa vagy használója köteles gondoskodni:

1. az ingatlan előtti járdaszakasz (járda hiányában egy méter széles területsáv, illetőleg ha a járda mellett zöldsáv is van, az úttestig terjedő teljes terület) tisztán tartásáról,
2. a csapadékvíz zavartalan lefolyását akadályozó anyagok és más hulladékok eltávolításáról.

(3) A szórakozó-, vendéglátó- és árusító helyek, üzletek előtti járdaszakaszt az ingatlan tulajdonosa vagy az üzlet üzemeltetője köteles tisztán tartani és a hulladékot eltávolítani.

(4) A közterület rendeltetésétől eltérő célra (árusítás, építési-szerelési munka stb. céljára) történő használata esetén a használattal érintett terület közvetlen környezetét a használó köteles tisztán tartani.

**A közterület-használat engedélyezése**

**5. §**

(1) A közterületek rendeltetéstől eltérő használatához közterület-használati engedély (a továbbiakban: engedély) szükséges.

(2) Engedélyt kell beszerezni:

a) a közterület fölé 20 cm-en túl benyúló üzlethomlokzat, kirakatszekrény, hirdető­-

berendezés (fényreklám), cég-, cím- és hirdetőtábla, transzparens, reklámozási célú,

üzleti védőtető (előtető) és ernyőszerkezet elhelyezéséhez,

b) mobil elárusító-fülke, pavilon ideiglenes elhelyezéséhez,

c) önálló hirdető-berendezések elhelyezéséhez,

d) építési munkával kapcsolatos állvány, építőanyag és törmelék elhelyezéséhez,

1. vendéglátó-ipari előkert létesítéséhez, kitelepülés céljára,
2. cirkusz és mutatványos tevékenység céljára,
3. alkalmi és idényjellegű árusításhoz,
4. politikai célú közterület-használathoz (választási kampány, nagygyűlés stb.).

**6. §**

(1) Nem kell engedély:

1. a Bácsbokodi Polgármesteri Hivatal által létesített, illetve más hatósági eljárásban engedélyezett közcélú, közterületi létesítmények és köztárgyak (tömegközlekedési várakozóhelyiség, kerékpártároló, szobor, emlékmű, pad, figyelmeztető és tájékoztató táblák, köztisztasággal kapcsolatos berendezések és tárgyak stb.) elhelyezéséhez,
2. díszítési célú tárgyak (pl. virágkosár, virágláda) elhelyezéséhez,
3. sport- és kulturális rendezvényekhez,
4. a közterületen, illetve az alatt vagy felvett elhelyezett postai távközlési kábelek, továbbá közművek hibaelhárítása érdekében végzett munkához, illetve lerakásához.

(2) A közúti (járda) nem közlekedési célú igénybevételéhez, különösen a közút (járda) építésével, javításával, fenntartásával, az úttartozékok és a közúti közlekedés irányítását szolgáló berendezések elhelyezésével kapcsolatban a közút (járda) területének elfoglalásához a közutak igazgatásáról szóló 19/1994. (X. 31.) KHVM rendelet 6/A .§-a szerinti közútkezelői hozzájárulást kell beszerezni.

**7. §**

Nem adható engedély:

1. zajos, bűzös, tűz- és robbanásveszélyes tevékenység gyakorlására,
2. szexuális áruk forgalmazására,
3. közterületen nem árusítható termékek közterületen történő forgalmazásához,
4. az eseti rendezvények és kitelepülések kivételével szeszes ital árusítására,
5. a közlekedés biztonságát veszélyeztető berendezések és anyagok elhelyezésére,
6. utcaképbe nem illő berendezések létesítésére.

**Az engedély iránti kérelem és az engedély érvénye**

**8.§**

(1) Az engedélyt annak kell kérnie, aki a közterületet használni kívánja. A kérelmet az 1. melléklet szerinti formában kell benyújtani.

(2) A közterület-használat engedélyezésével kapcsolatos elsőfokú hatósági feladatokat Bácsbokod Nagyközség Polgármestere látja el.

(3) Az engedély

1. meghatározott idő elteltéig,
2. megállapított feltétel bekövetkeztéig, illetőleg
3. visszavonásig érvényes.

(4) A határozott időre szóló közterület-használat legrövidebb időtartama 1 nap, amely időtartam - az engedélyezett időtartam lejárta előtt benyújtott- kérelemre többször meghosszabbítható.

(5) Ha az engedély érvényét veszti, az engedély jogosultja (a továbbiakban: engedélyes) saját költségén köteles az eredeti állapotot - minden kártalanítási igény nélkül - helyreállítani.

**9. §**

(1) Az engedélyes a közterületet kizárólag az engedélyben meghatározott célra és módon használhatja, továbbá köteles az igénybe vett területet és környezetét tisztán tartani, a téli síkosság-mentességet biztosítani, a göngyöleg és a szemét elszállításáról, valamint a közterületi létesítmény karbantartásáról gondoskodni.

(2) Az engedély csak az engedélyest, természetes személy esetén annak családtagját vagy alkalmazottját, jogi személy esetén annak tagját vagy megbízottját jogosítja fel a közterület használatára.

(3) Az engedélyt érvényének meghosszabbítására irányuló eljárás során a Polgármester köteles ellenőrizni, hogy a közterület használója a jogszabály által előírtakat betartja- e.

**A közterület-használati díj mértéke és fizetésének módja**

**10. §**

(1) Az engedélyes a közterület használatáért díjat köteles fizetni. A közterület használati díj (a továbbiakban: díj) mértékét a 2. melléklet tartalmazza, a fizetendő díjat és megfizetésének határidejét, módját az engedélyben kell meghatározni.

(2) Az engedélyes a díjat a közterület tényleges használatára, illetőleg a közterületen lévő létesítmény tényleges üzemeltetésére tekintet nélkül köteles megfizetni.

(3) A létesítménnyel elfoglalt közterület nagyságának meghatározásánál a létesítmény alapterületét és a használatához szükséges csatlakozó terület mértékét az országos településrendezési és építési követelményekről szóló 253/1977. (XII. 20.) Korm. rendelet előírásai szerint kell figyelembe venni. cég-, cím- és hirdetőtábla, hirdető-berendezés, transzparens elhelyezése esetén annak felületét kell alapul venni. Járművek tárolásakor a járművek darabszáma, politikai célú közterület-használatnál a rendezvények száma a mérvadó. A díj megállapítása szempontjából minden megkezdett hónap, nap, m2 egésznek számít.

(4) A díjat egy összegben kell megfizetni az engedély mellékleteként kiadott átutalási postautalványon.

**Részletfizetés, díjmérséklés**

**11. §**

(1) A Polgármester az engedélyes kérelme alapján a díj fizetésére részletfizetést engedélyezhet, illetve a fizetendő díjat mérsékelheti, vagy elengedheti, ha:

1. az engedélyes családjában az egy főre jutó havi jövedelem nem haladja meg az öregségi nyugdíj mindenkori legkisebb összegét,
2. a közterületet kifejezetten jótékonysági vagy közcélú rendezvényre veszik igénybe
3. a vendéglátó-ipari előkertet helyi vállalkozó üzemelteti.[[1]](#footnote-1)

**Az engedély nélküli használat jogkövetkezményei**

**12. §**

(1) A közterület engedélyhez kötött, de engedély nélküli vagy engedélytől eltérő használata esetén a használót a Polgármester határidő tűzésével felhívja a használat megszüntetésére és a közterület - saját költségén, kártalanítási igény nélkül történő - eredeti állapotának helyreállítására.

(2) Ha a közterületet engedély nélkül, vagy az engedélytől eltérő módon használó az engedélyezés feltételeinek megfelel - kérelmére - a Polgármester a közterület-használatot engedélyezheti, azonban - a közigazgatási eljárás jogkövetkezményein túlmenően- az engedély nélküli, vagy az eltérő használat időtartamára az egyébként fizetendő díj megfizetésére kell kötelezni a használót.

**Az engedély megvonása**

**13. §**

Az engedélyt meg kell vonni, ha az engedélyes:

1. a közterületet az engedélytől eltérő célra vagy módon használja, vagy
2. díjfizetési kötelezettségének felszólítás ellenére sem tesz eleget.

**Ellenőrzés, tiltás és bírságolás**

**14. §**

(1) A közterület-használat szabályszerűségének ellenőrzését a Polgármester a hivatal útján látja el.

(2) Százötvenezer forintig terjedő közigazgatási bírsággal sújtható az, aki:

Aki a közterületet engedély nélkül, vagy az engedélytől eltérő módon használja

(3) Az (1)- (2) bekezdésben meghatározott ügyekben első fokon a polgármester a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezései alapján jár el.

**A közterület filmforgatási célú használata**

**15.§**

(1) A mozgóképről szóló 2004. évi II. törvény (továbbiakban: Mgtv.) szerinti filmalkotás forgatása céljából történő közterület-használat (továbbiakban: filmforgatás célú közterület-használat) vonatkozásában a rendelet szabályait az e szakaszban foglalt eltérésekkel kell alkalmazni.

(2) A filmforgatás célú közterület-használattal összefüggő, az Mgtv-ben meghatározott képviselő-testületi hatásköröket a polgármester gyakorolja.

(3) Mentesség kizárólag közérdekű célokat szolgáló filmalkotások forgatása esetén adható. Közérdekű célokat szolgálnak különösen az oktatási, a tudományos és az ismeretterjesztő témájú filmalkotások.

(4) A közterület-használati díjkedvezmény mértéke maximum 50% lehet.

**16.§**

(1) A filmforgatás célú közterület-használat nem haladhatja meg az egy hét időtartamot.

(2) Vasárnapra és ünnepnapra vonatkozó közterület-használat nem hagyható jóvá. A közterület-használat naponta 7 és 21 óra közötti időtartamra vonatkozhat.

(3) A forgatást akadályozó, de a kérelmezőnek fel nem róható, valamint a rendkívüli természeti események esetén a közterület-használati engedélyt olyan időtartamban kell meghosszabbítani és a közterület-használatot engedélyezni, ameddig a filmforgatás akadályozott volt. A közterület-használatot ilyen esemény esetén az akadály elhárulása után azonnal, természeti esemény esetén az esetleges kárelhárítást és helyreállítást követően újra biztosítani kell.

(4) A turisztikailag kiemelt területeken a közterület-használat együttesen (forgatási helyszín, technikai kiszolgálás, stáb-parkolás) nem haladhatja meg a 150nm területet.

(5) Kizárólag stáb-parkolás vagy technikai kiszolgálás céljából történő közterület-használathoz az e rendelet szerinti közterület-használati hozzájárulás szükséges.

(6) A filmforgatás során a szomszédos lakóingatlanok gyalogos vagy gépkocsival történő megközelítését a közterület-használó köteles folyamatosan biztosítani. E kötelezettséget nem tartalmazó hatósági szerződés nem hagyható jóvá.

(7) Ha az Mgtv. szerinti hatósági szerződés megküldésének időpontjában a közterületre vonatkozóan érvényes közterület-használati szerződés van, a közterület-használat jóváhagyását meg kell tagadni.

**Értelmező és záró rendelkezések**

**17. §**

(1) E rendelet alkalmazásában:

1. Hirdetőtábla, hirdető-berendezés: minden olyan, a KRESZ-ben, vagy ágazati szabványban nem szereplő berendezés vagy eszköz, amelynek az a célja, hogy a köz1ekedők figyelmét felhívja, valamilyen szolgáltatásra, gyártmányra, termékre, eseményre, létesítményre,
2. Alkalmi árusítás: legfeljebb 20 napos, általában rendezvénnyel összekötött árusítás
3. Tulajdonos: az ingatlan tulajdonosa, kezelője, tartós használója, illetőleg haszonélvezője.
4. Köztisztasággal összefüggő tevékenység: az egyes ingatlanok - ezen belül a lakóépületek és az emberi tartózkodásra (üdülés, pihenés, szállás stb. céljára) szolgáló más épületek, továbbá a nem lakás céljára szolgáló helyiségek és a hozzájuk tartozó területek-, valamint a közterületek tisztán tartása.
5. Tisztán tartás: az egyes ingatlanok és közterületek tisztítása, hó- és síkosság­ mentesítése, illetőleg pormentesítése.

(2) Ez a rendelet a kihirdetését követő napon lép hatályba.

(3) Hatályát veszti Bácsbokod Nagyközségi Önkormányzatának a közterületek használatáról szóló 21/2004. (XI.26.) rendelete.

Bácsbokod, 2014. május 27.

Kovács László Virágné dr. Welchner Edit

polgármester jegyző

E rendelet kihirdetve:

Bácsbokod, 2014. május 28.

Virágné dr. Welchner Edit

jegyző

1. számú melléklet *a 11/2014. (V.28.) önkormányzati rendelethez*

**Közterület-használati engedély iránti kérelem**

1. A kérelmező neve:

2. Születési helye, ideje:

3. Lakóhely, székhely címe:

4. Közterület-használat célja:

5. Időtartama:

6. A közterület-használat

a) Helye (telepítési helyszínrajz):

b) Módja, mértéke (m2-ben):

7. Az engedélyhez használt tárgy műszaki leírása (anyaga, rögzítés módja, forgalmi rendszáma, típusa, megengedett legnagyobb összsúly stb.):

8. A közterületen folytatni kívánt tevékenység gyakorlására jogosító okirat száma:

Bácsbokod, ………………………………..

aláírás

2. számú melléklet *a 11/2014. (V.28.) önkormányzati rendelethez*

**1. /A közterület-használati díjak mértéke**

|  |  |
| --- | --- |
| 1. üzlet, árusító fülke elhelyezése | **250.-Ft/m2/hó** |
| 2. reklámberendezés, tábla, hirdető-berendezés | **200.-Ft/m2/hó** |
| 3. építési munkával kapcsolatos felvonulási épület,  állvány, építőanyag és törmelék elhelyezése | **200.-Ft/m2/hó** |
| 4. alkalmi- és mozgóárusítás | **200.-Ft/m2/nap** |
| 5. vendéglátó-ipari előkert céljára | **200.-Ft/m2/hó** |
| 6. mutatvány, cirkusz | **10.000 Ft/rendezvény** |
| 7. alkalmi vásár | **100.-Ft/m2/nap** |

**2./ közút nem közlekedési célú igénybevételének díjai**

|  |  |  |  |
| --- | --- | --- | --- |
| **A közút-használat módja** | | **Fizetési mód** | **Igénybevétel díja** |
| a. | | Építési munkával kapcsolatos felvonulási épület, lakókocsi, állvány és építőanyag | Ft/m2/ nap | **100.-Ft** |
| b. | | Törmelék elhelyezése | Ft/konténer/nap  Ft/nap/m2 | **800.-Ft**  **400.-Ft** |
| c. | | Alkalmi vagy mozgóárusítás, továbbá  **mozgóbolt** | Ft/nap | **1000.-Ft** |
| d. | | Alkalmi vásár | Ft/m2/ nap | **100.-Ft** |

Egyéb célra – egyedi elbírálás alapján, arányosítva, a jegyző ellenjegyzésével.

**A fenti díjak az ÁFA –t nem tartalmazzák**

1. Módosította a 6/2015. (IV.29.) számú önkormányzati rendelet. Hatályos: 2015. április 30-tól. [↑](#footnote-ref-1)